1Seppulo duwa taung umuru’na Manasyé wettunna mancaji arunna Yéhuda namapparéntai ri Yérusalém 55 taung ittana.
2Madosai lao ri PUWANGNGE, nasaba naccowériwi abiyasang-abiyasang majana bangsa-bangsa iya napaddésu’é PUWANGNGE polé ri Kanaan wettunna tau Israélié muttamakiwi wanuwaéro.
3Onrong-ngonrong assompang barahala iya puraé naancuru Hizkia, ambo’na, napatettongngi paimeng. Patettongngi mézba-mézba untu’ massompa lao ri Baal sibawa mébbui dato’-dato’ Déwi Asyéra, nenniya sompai sining wéttowingngé.
4Purai makkeda PUWANGNGE makkedaé untu’ mannennungeng Yérusalém iyanaritu onrong untu’ massompa ri Aléna, iyakiya kuwaro ri Bolana PUWANGNGE, purani Manasyé patettong mézba-mézba untu’ déwata-déwataé.
5Ri iya duwa seddéna Bolana PUWANGNGE patettongngi mézba-mézba untu’ assompang lao risining wéttowingngé.
6Nakkasuwiyangengngi ana’-ana’na selaku akkarobangeng ritunu ri Lompo Hinom. Napogau’ towi paratté-paratté assanrongngé, appalakiyangengngé, paddissengengngé sibawa méllauwi panunju risining roh-é. Madosa senna’i lao ri PUWANGNGE angkanna napaompo caina PUWANGNGE.
7Nataroi dato’-dato’ barahalaé ri Bolana PUWANGNGE, padahal passalenna onrongngéro purai makkeda Allataala lao ri Daud sibawa Salomo ana’ worowanéna, "Bola-Ku ri Yérusaléngéwé, iya puraé Upilé polé ri yelle’na iya seppulo duwa daérana suku Israélié, iyanaritu onrong iya puraé Upattentu selaku onrong assompang lao ri Aléku untu’ mannennungeng.
8Rékko naturusiwi umma Israélié sininna parénta-Ku sibawa turusiwi hukkung-hukkung iya nabbéréyangngé Musa atak-Ku lao ri mennang, dé’ Uleppessangngi matu mennang ripaddésu polé ri wanuwa iya puraé Uwéréngngi toriyolona."
9Manasyé nassabariwi ra’ya’ Yéhuda pogau’ dosa-dosa iya lebbi majaé polé ri dosa iya napogau’é bangsa-bangsa iya napaddésué PUWANGNGE polé ri Kanaan wettunna umma’na PUWANGNGE muttamakiwi wanuwaéro.
10PUWANGNGE mamparengngi Manasyé sibawa ra’ya’na, iyakiya dé’ namaélo mennang maréngkalinga.
11Rimakkuwannanaro napapoléi PUWANGNGE sining pallima tentarana Asyur untu’ gasai Yéhuda. Ritikkenni Manasyé sibawa pakkadak-kadang, nainappa ribalenggu naritiwi ri Babél.
12Ri laleng anrasa-rasannaro napakariyawai aléna lao ri PUWANG Allataalana, sibawa massempajang méllauwi pattulun-Na.
13Natarimani Allataala sempajanna Manasyé nanapalisui ri Yérusalém untu’ mapparéntasi. Nasaba kajajiyangngéro mateppe’ni Manasyé makkedaé PUWANGNGE iyanaritu Allataala.
14Nainappa napakatanré Manasyé témbo’ saliwengngé ri bagiyang alauna Kota Daud. Mappammulai polé ri séddié onrong ri lompo seddéna mata uwai Gihon nainappa matteru limanorang lettu ri Pintu Gerbang Balé sibawa bagiyang kota iya riyasengngé Ofel. Ri tungke kota mabbénténgngé ri Yéhuda, taro towi séddi pallima.
15Napaddésu’i dato’-dato’ déwata bangsa laingngé enrengngé sining barahala iya puraé nataro ri Bolana PUWANGNGE. Nabongkara’i mézba-mézba barahala iya engkaé ri bulu-bulu Bolana PUWANGNGE, sibawa risining onrong laingngé ri Yérusalém. Iya manennaro natiwii ri saliweng kota nainappa nabuwang.
16Nainappa napédécéngi mézba onrong assompangngé ri PUWANGNGE, nanakkasuwiyangeng kuwaro akkarobangeng pappasidamé sibawa akkarobangeng sukkuru. Nasuro manengngi tau Yéhudaé massompa lao ri PUWANG Allataalana Israélié.
17Ra’ya’é makkasuwiyangeng mupi akkarobangeng risining onrong assompang laingngé, iyakiya iyaro assompangngé iyanaritu untu’ PUWANGNGE.
18Curita laingngé passalenna Manasyé, sibawa passalenna sempajanna lao ri Allataala, enrengngé sining pasenna Allataala iya ripalettu’é ri aléna naolai nabi-nabié ri laleng asenna PUWANGNGE, Allataalana Isaraélié, iya manenna purani riyoki ri laleng kitta Sejarana Arung-ngarunna Israélié.
19Ri laleng kitta Sejarana Nabi-nabié pura toni riyoki sempajanna Manasyé sibawa pappébalinna Allataala lao ri sempajannaro, enrengngé curita passalenna dosa-dosana ri wettu dé’napa natoba’, sining onrong assompang barahalaé sibawa dato’-dato’na Déwi Asyéra iya naébbué, nenniya sining barahala iya nasompaé.
20Matéi Manasyé sibawa ritampung ri saorajaé. Amon ana’ worowanéna mancaji arung sulléiwi.
21Umuru’na Amon wettunna mancaji arunna Yéhuda 22 taung, namapparéntai ri Yérusalém duwattaung ittana.
22Pada-pada ambo’na madosa towi lao ri PUWANGNGE. Nasompai sining barahala iya nasompaé ambo’na sibawa makkasuwiyangngi akkarobangeng lao risining barahalaéro.
23Iyakiya silaingengngi sibawa ambo’na, Amon dé’ napakariyawai aléna sibawa dé’ nalisu lao ri PUWANGNGE; mala lebbi madosai naiya ambo’na.
24Sining pegawénna Arung Amon sikongkolo’i méwai sibawa mpunoi ri saorajaé.
25Iyakiya ra’ya’na Yéhuda mpunoi sining iya mpunoéngngiro Arung Amon, nainappa makkai Yosia ana’na mancaji arung.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn